Document ID: 32012D0447

РЕШЕНИЕ ЗА ИЗПЪЛНЕНИЕ НА СЪВЕТА
от 24 юли 2012 година
за предоставяне на разрешение на Дания да въведе специална мярка за дерогация от член 75 от Директива 2006/112/ЕО относно общата система на данъка върху добавената стойност
(2012/447/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Директива 2006/112/ЕО на Съвета от 28 ноември 2006 година относно общата система на данъка върху добавената стойност (1), и по-специално член 395, параграф 1 от нея,
като взе предвид предложението на Европейската комисия,
като има предвид, че:
(1)
С писмо, заведено в Комисията на 5 септември 2011 г., Дания поиска разрешение да прилага мярка за дерогация от разпоредбите на Директива 2006/112/ЕО, която урежда правото на приспадане на данъчен кредит за начислен данък.
(2)
Комисията информира с писмо от 14 март 2012 г. останалите държави членки за искането, отправено от Дания. С писмо от 15 март 2012 г. Комисията уведоми Дания, че разполага с пълната информация, необходима за разглеждане на искането.
(3)
Понастоящем по силата на Директива 2006/112/ЕО ако лекотоварен автомобил с максимално допустима маса до три тона е регистриран от датските власти за ползване само за стопански цели, то данъчно задълженото лице има право на приспадане в пълен размер на данъчен кредит за начисления данък върху разходите за закупуване и експлоатация на автомобила. Ако такъв автомобил впоследствие се използва за лични нужди, данъчно задълженото лице губи правото на приспадане на начисления ДДС върху разходите за неговото закупуване.
(4)
Тъй като посочената система представлява сериозна тежест както за данъчно задълженото лице, така и за данъчната администрация, датските власти поискаха разрешение да приложат специална мярка за дерогация от член 75 от Директива 2006/112/ЕО. Тази мярка позволява на данъчно задължено лице, което е регистрирало автомобил само за стопански цели, да го използва за нестопански цели и съгласно член 75 от Директива 2006/112/ЕО да изчислява данъчната основа за това му ползване на базата на фиксирана дневна ставка, като не губи правото си на приспадане на ДДС, начислен върху разходите за закупуване на автомобила.
(5)
Този опростен метод на изчисление обаче би се ограничил до ползване на автомобила за нестопански цели в рамките на двадесет дни за календарна година, а фиксираният размер на дължимия ДДС се определя на 40 DKK на ден ползване за нестопански цели. Сумата е определена от датското правителство въз основа на анализ на национални статистически данни.
(6)
Мярката, която ще се прилага за лекотоварни автомобили с максимално допустима маса до три тона, ще улесни изпълнението на задълженията по ДДС на данъчно задължено лице, което спорадично използва за нестопански цели автомобил, регистриран за стопански цели. Данъчно задълженото лице обаче ще продължи да има възможност да избере да регистрира лекотоварен автомобил както за стопански, така и за лични цели. По този начин данъчно задълженото лице ще загуби правото на приспадане на ДДС върху закупуването на автомобила, но няма да е задължено да заплаща дневна сума при ползването му за лични нужди.
(7)
Въвеждането на мярка, гарантираща, че данъчно задължено лице, което спорадично използва за нестопански цели автомобил, регистриран за стопански цели, не се лишава напълно от правото на приспадане на данъчен кредит за начисления данък за този автомобил, ще бъде в съответствие с общите правила за приспадане съгласно Директива 2006/112/ЕО.
(8)
Разрешението следва да важи за ограничен срок и съответно неговото действие следва да изтече на 31 декември 2014 г. В светлината на натрупания към тази дата опит следва да се изготви оценка на това дали основанията за дерогацията продължават да са валидни.
(9)
Мярката оказва влияние само в незначителна степен върху общия размер на данъчните приходи на засегнатата държава членка, събрани на етапа на крайното потребление, и няма отрицателно въздействие върху собствените ресурси на Съюза, формирани от данъка върху добавената стойност,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 75 от Директива 2006/112/ЕО, когато данъчно задължено лице използва за собствени лични нужди или за лични нужди на своя персонал, или по-общо - за цели, различни от тези на стопанската му дейност, лекотоварен автомобил, който е регистриран за ползване единствено за стопански цели, на Дания се разрешава да определя данъчната основа на базата на фиксирана ставка за ден такова ползване.
Фиксираната дневна ставка, посочена в първата алинея, се определя на 40 DKK.
Член 2
Мярката, посочена в член 1, се прилага само за лекотоварни автомобили с максимално допустима обща маса три тона.
Тя не се прилага, когато използването на автомобила за нестопански цели надхвърля двадесет дни в рамките на една календарна година.
Член 3
Срокът на действие на настоящото решение изтича на 31 декември 2014 г.
Член 4
Адресат на настоящото решение е Кралство Дания.
Съставено в Брюксел на 24 юли 2012 година.

Labels: 8
2
15
18